KBANK วิ่ง 4% โบรกฯชี้กำไร Q4 ฟื้นเด่น พอร์ตสินเชื่อ-เปิดปท.หนุน ชูเป้า 174 บ.
KBANK บวก 4% โบรกฯชี้กำไรไตรมาส 4 ฟื้นตัวเด่น จากการขยายสินเชื่อกลุ่มธุรกิจและ SME หลังจากคลายล็อกดาวน์รวมทั้งได้ประโยชน์จากการเปิดประเทศ แนะนำ “ซื้อ” ราคาเป้าหมาย 174 บ.
4 พ.ย. 2564

ผู้สื่อข่าวรายงานว่าวันนี้ (4 พ.ย. 2564) ราคาหุ้น ธนาคารกสิกรไทย จำกัด (มหาชน) หรือ KBANK ณ เวลา 11:22 น. อยู่ที่ระดับ 147.50 บาท เพิ่มขึ้น 5.50 บาท หรือ 3.87% โดยทำจุดสูงสุดที่ 148.00 บาท และทำจุดต่ำสุดที่ 141.50 บาท ด้วยมูลค่าการซื้อขาย 5.91 พันล้านบาท

บริษัทหลักทรัพย์ คันทรี่ กรุ๊ป จำกัด (มหาชน) ระบุในบทวิเคราะห์ (4 พ.ย. 2564) โดยมองว่ากำไรจะฟื้นตัวในไตรมาส 4/2564 จากการขยายสินเชื่อกลุ่มธุรกิจและ SME หลังจากคลายล็อกดาวน์ รวมทั้งได้ประโยชน์จากการเปิดประเทศในปีหน้าเนื่องจากมีพอร์ตสินเชื่อ SME และสินเชื่อที่เกี่ยวกับการท่องเที่ยวสูง ขณะที่วันนี้อาจมีจิตวิทยาเชิงบวกอยู่บ้างจากการเข้าซื้อ Bitkub ของ SCB ทั้งนี้แนะนำ “ซื้อ” ราคาเป้าหมาย 174 บาท
 